LV
7.6.2023.
Eiropas Savienības Oficiālais Vēstnesis
L 147/17
(80)
Ņemot vērā Savienības ražošanas nozares pārdošanas cenas, Komisija norādīja, ka daļa Savienības ražošanas apjoma (jo īpaši GrafTech Iberica un GrafTech France ražotā produkcija), kas veido aptuveni 50 % no Savienības kopējā pārdošanas apjoma un ražošanas apjoma, zināmā mērā uz laiku bija pasargāta no tiešas tirgus konkurences, savukārt otro daļu (pārējie divi izlasē iekļautie Savienības ražotāji) tieši skāra Indijas imports par dempinga cenām.
(81)
Šādu situāciju izraisīja ITL attiecībā uz GrafTech Iberica saražotā pārskatāmā ražojuma pārdošanas apjomu.
Šie ITL tika noslēgti pēc tam, kad 2017.–2018. gadā bija neparasti augstas cenas.
Šie līgumi ir tā sauktie “ņem vai maksā” (“take or pay”) pirkuma līgumi, kuri paredzēja noteiktu piegāžu apjomu par noteiktām cenām un ar kuriem pircējs apņēmās pirkt noteiktos apjomus par iepriekš noteiktu un fiksētu cenu, ievērojot dažādas līgumā noteiktās tiesības un pienākumus.
Šo līgumu termiņš bija no trim līdz pieciem gadiem.
Šķiet, ļoti liela daļa GrafTech Iberica pārdošanas apjoma pārskatīšanas izmeklēšanas periodā tika realizēta saskaņā ar šiem ITL.
Izmeklēšanā netika konstatēts, ka uz kādu citu Savienības ražotāju attiecīgajā periodā būtu attiekušies līdzīgi ITL.
Ņemot vērā ITL ierobežoto darbības ilgumu, Komisija norādīja, ka šo līgumu ietekme ir īslaicīga.
(82)
Šo ITL izcelsme ir meklējama 2017.–2018. gada lielā cenu svārstīguma periodā, kas saglabājās līdz pat 2019. gadam.
Šajos gados grafīta elektrodu cenas pasaulē ievērojami pieauga.
Tas notika vairāku faktoru dēļ, cita starpā palielināta globālā pieprasījuma dēļ.
Kā galveno pieprasījuma pieauguma iemeslu Savienības ražošanas nozare minēja pasaules tērauda rūpniecības pāreju no domnām uz elektriskā loka krāsnīm, kurās izmanto grafīta elektrodus.
Turklāt, kā paskaidrots 79. apsvērumā, jaunā konkurence par naftas koksu (galveno izejvielu grafīta elektrodu ražošanā) ar litija jonu bateriju ražošanas nozari izraisīja izejvielu izmaksu pieaugumu, kas veicināja cenu svārstības.
Lai risinātu cenu svārstīguma problēmu, tika panākta vienošanās, ka ITL attiecībā uz GrafTech Iberica saražotā pārskatāmā ražojuma piegādi tiks noslēgti ar termiņu no trim līdz pieciem gadiem.
To princips bija iegūt stabilākas cenas apmaiņā pret stabilu piegādi, ko pieprasīja klienti.
(83)
Tādējādi, pateicoties spēkā esošajiem ITL, GrafTech Iberica pārskatīšanas izmeklēšanas periodā pārdošanas apjomu varēja realizēt stabilu cenu līmenī ([25–50] % virs vienības vidējās pārdošanas cenas Savienībā), neraugoties uz vispārējo cenu kritumu, no kura pārējā Savienības ražošanas nozare nebija pasargāta ar ITL.
Pamatojoties uz pieejamo informāciju, piemēram, GraftTech Iberica saražotā pārskatāmā ražojuma pārdošanas apjomiem, uz kuriem neattiecas ITL, kā arī uz pārējo divu izlasē iekļauto Savienības ražotāju pārdošanas apjomiem, Komisija lēsa, ka vidējā cena tirgū bez ITL nosacījumiem bija par aptuveni [25–50] % zemāka nekā vidējā vienības pārdošanas cena Savienībā kopējā tirgū.
Attiecīgi vidējā Savienības pārdošanas cena pārskatīšanas izmeklēšanas periodā precīzi neatspoguļo konkurētspējīgu cenu situāciju Savienības tirgū, ko būtiski ietekmēja imports par zemām cenām un dempinga cenām gan no Indijas, gan Ķīnas.
5.4.3.2.
Darbaspēka izmaksas (84)
Izlasē iekļauto Savienības ražotāju vidējām darbaspēka izmaksām attiecīgajā periodā bija šāda dinamika:
9. tabula Vidējās darbaspēka izmaksas uz vienu darbinieku 2018
2019
2020
Pārskatīšanas izmeklēšanas periods
Vidējās darbaspēka izmaksas uz vienu darbinieku (EUR)
91 856
87 714
84 993
87 519
Indekss
100
95
93
95
Avots: izlasē iekļauto Savienības ražotāju atbildes uz anketas jautājumiem.
(85)
Attiecīgajā periodā vidējās darbaspēka izmaksas nedaudz samazinājās.
Kopumā vidējās darbaspēka izmaksas uz vienu darbinieku samazinājās par 5 %.
Šo tendenci galvenokārt ietekmēja ierobežotais nodarbinātības rādītāju samazinājums, kā paskaidrots 74. apsvērumā.